ED

ΕΛΛΗΝΙΚΗ ΔΗΜΟΚΡΑΤΙΑ

ΥΠΟΥΡΓΕΙΟ ΠΟΛΙΤΙΣΜΟΥ

ΓΡΑΦΕΙΟ ΤΥΠΟΥ

------

Αθήνα, 18 Δεκεμβρίου 2024

**Δήλωση της Υπουργού Πολιτισμού Λίνας Μενδώνη για την απώλεια της Σοφίας Ταράντου**

Πληροφορούμενη την απώλεια της Σοφίας Ταράντου, η Υπουργός Πολιτισμού Λίνα Μενδώνη έκανε την ακόλουθη δήλωση:

Με μεγάλη θλίψη πληροφορήθηκα την απώλεια της Σοφίας Ταράντου.

Η Σοφία υπήρξε εξαιρετικά πολυδιάστατη, καθώς επιδόθηκε με σπάνια ισορροπία και επιτυχία και στην επιστημονική έρευνα και στην υψηλής ποιότητας δημοσιογραφία. Αξιοποιώντας τις σπουδές της στην Αρχαιολογία, εργάστηκε ακάματα σε ανασκαφές στη Μεσσηνία, στο πλευρό του δασκάλου της, και μετέπειτα συζύγου της, καθηγητή Γεώργιου Στ. Κορρέ, για τον οποίο στάθηκε σύντροφος και πολύτιμη συνεργάτιδα. Μαζί δούλεψαν συστηματικά και στη συγγραφή της ιστορίας του Αχιλλείου της Κέρκυρας, το οποίο δεν πρόλαβαν να ολοκληρώσουν.

Παράλληλα, διέγραψε μια σημαντική, σε εύρος και εγκυρότητα, πορεία στη δημοσιογραφία, με απόλυτο σεβασμό στη δεοντολογία και τις απαιτήσεις της υψηλότατου επιπέδου, αλλά συνάμα και εύληπτης στο ευρύ κοινό, ακριβούς και ολόπλευρης πληροφόρησης.

Η Σοφία Ταράντου έβαλε σφραγίδα ανεξίτηλη στο πολιτιστικό ρεπορτάζ, ιδίως στο «Έθνος», όπου εργάστηκε επί δεκαετίες.

Αλλά και στο Γραφείο Τύπου του Υπουργείου Πολιτισμού, στο οποίο σταδιοδρόμησε επί μακρόν, αρχικά υπό τη Μελίνα Μερκούρη και, κατόπιν, υπό πλείστους υπουργούς. Η μακροημέρευσή της στην υπεύθυνη αυτή θέση αποτελεί αδιάψευστο μάρτυρα της σημαντικότατης προσφοράς της.

Η θέση αυτή υπήρξε και η έναρξη της πολυετούς γνωριμίας και συνεργασίας μας, όταν το 1999, ανέλαβα τη Γενική Γραμματεία του Υπουργείου Πολιτισμού. Είχα την ευκαιρία να θαυμάσω την αφοσίωση της Σοφίας στη δουλειά, την υπευθυνότητά της, την οξύτατη αίσθηση του δημοσίου συμφέροντος που τη χαρακτήριζε. Γιατί για την ίδια, το Γραφείο Τύπου του Υπουργείου Πολιτισμού δεν στάθηκε ποτέ ένα απλό επικοινωνιακό στρατηγείο, αλλά ένας δίαυλος διάχυσης στους πολίτες ενός πολύπλευρου έργου που επιτελούνταν με κόπους.

Στον σύζυγό της Γιώργο Κορρέ, τον αδελφό της και τους πολλούς φίλους της απευθύνω τα πιο ειλικρινή μου συλλυπητήρια.